Për: Kandidatët për deputetë të Kuvendit të Republikës së Kosovës

Nga: Koalicioni i OJQ-ve për Mbrojtjen e Fëmijëve – KOMF

Data: 9 Janar 2025

Lënda: Propozimet për mbrojtjen e fëmijëve

Të nderuar/a,

Koalicioni i OJQ-ve për Mbrojtjen e Fëmijëve – KOMF, po nis fushatën për të gjetur “Mbrojtës të të drejtave të fëmijëve” në mesin e kandidatëve për deputetë që kandidojnë për zgjedhjet nacionale të 9 Shkurtit 2025. Fushata u bën thirrje kandidatëve për deputetë nga të gjitha subjektet politike të i bashkohen propozimit të KOMF për krijimin e “Grupit të Deputetëve për Fëmijë” dhe të mbështesin politikat e fokusuara në mirëqenien e fëmijëve.

Mirëqenia e çdo fëmije në Kosovë është çështje ndërpartiake dhe duhet të jetë prioritet për Kuvendin. Kuvendi i Republikës së Kosovës duhet të jetë garantuesi kryesor i mundësive më të mira për çdo fëmijë. Prandaj, u bëjmë thirrje kandidatëve për deputetë të bëhen Mbrojtës të të drejtave të fëmijëve, të nënshkruajnë Deklaratën që angazhohen të mbështesin fëmijët në Kosovë dhe me të cilën do të jenë pjesë e “Grupit të Deputetëve për Fëmijë”, pas zgjedhjeve të 9 Shkurtit. Grupi joformal synon të mbledhë deputetë nga parti të ndryshme politike, të cilët ndajnë qëndrimin se politikat për fëmijët dhe familjet duhet të jenë prioritet.

Me nismën “Grupi i Deputetëve për Fëmijë”, ne, Koalicioni i OJQ-ve për Mbrojtjen e Fëmijëve bëjmë thirrje për konsensus dhe punë konstruktive ndërmjet deputetëve të Kuvendit dhe shoqërisë civile. Ne besojmë se së bashku mund të arrijmë ndryshime pozitive në politikat për fëmijët dhe familjet dhe do të vazhdojmë të punojmë drejt këtij qëllimi.

**Cilat janë problemet?**

30% e popullsisë së përgjithshme në Kosovë janë fëmijë. Varfëria e fëmijëve vazhdon të jetë e lartë. Vdekshmëria e foshnjave dhe fëmijëve në Kosovë është trefishi i mesatares së Bashkimit Europian, dhe më e larta në rajon. Vetëm 15% e fëmijëve të moshës 3 - 4 vjeç marrin pjesë në programe të edukimit të hershëm. Gjatë vitit 2023 janë raportuar gjithsej 634 fëmijë pa kujdes prindëror. Kalueshmëria në testin e arritshmërisë për vitin 2023 ishte vetëm 52.1%, ndërkaq “PISA” e ka renditur Kosovën në vendin e 76-të nga 80 vende pjesëmarrëse, duke shënuar rezultate të ulëta në cilësinë e arsimit. Vetëm 10% e fëmijëve me aftësi të kufizuara përfitojnë nga shërbimet cilësore shëndetësore, sociale dhe arsimore. Gjysma e shkollave në Kosovë nuk kanë qasje për fëmijët me aftësi të kufizuara. Shpenzimet për shërbimet shëndetësore për fëmijët mbesin të larta.

Vlerësohet se numri i përgjithshëm i përdoruesve të drogave ka kaluar shifrën prej 30,000, ndërkohë që fëmijët dhe adoleshentët përdorues vazhdojnë të bëjnë pjesë çdo vit e më shumë në këtë shifër. Jashtëzakonisht shqetësuese mbetet fakti që mosha mesatare e fillimit të përdorimit të drogave është në rënie, ku nga 18 vjeç në vitin 2018, në 16 vjeç në periudhën e fundit. Numri i kërkesave nga fëmijët për shërbime të shëndetit mendor është rritur, përderisa numri i profesionistëve të shëndetit mendor është tejet i kufizuar për të përballuar kërkesat dhe për ofruar shërbime cilësore. Vetëm 7 psikiatër për fëmijë dhe adoleshentë janë në nivel vendi dhe vetëm 10 specialistë të psikologjisë klinike në nivelin dytësor dhe tretësor shëndetësor. Delikuenca e të miturve është në rritje, ku 1,867 kallëzime penale të kryesve të mitur të veprave penale ishin në vitin 2023.

**Cilat janë zgjidhjet?**

Kandidatët për deputetë mund të kontribuojnë me punën e tyre për të mbështetur politikat në favor të fëmijëve dhe familjeve në Kosovë, sikurse:

1. Krijimin e politikave dhe rritjen e investimeve për zhvillimin e një sistemi të mbrojtjes sociale proaktiv dhe gjithëpërfshirës për të gjithë fëmijët pa dallim.
2. Zbutjen e varfërisë dhe luftimin e përjashtimit social mes fëmijëve dhe familjeve.
3. Ndryshim plotësimin dhe miratimin e Ligjit për Financat e Pushtetit Lokal për krijimin e Grantit të Veçantë për Shërbime Sociale për sigurimin e qëndrueshmërisë së shërbimeve sociale për fëmijët e cenueshëm.
4. Krijimin e sistemit të integruar për zhvillimin në fëmijërinë e hershme dhe rritjen e investimeve për rritjen e shkallës së përfshirjes së fëmijëve.
5. Monitorimin e zbatimit të Ligjit për Mbrojtjen e Fëmijës, fuqizimin e sistemit të mbrojtjes së fëmijëve për të mbrojtur në mënyrë efektive të gjithë fëmijët nga dhuna, abuzimi, punët e rënda, trafikimi, etj.
6. Zhvillimin e politikave për fuqizimin e prindërve për kujdesin cilësor të fëmijëve.
7. Rritjen e investimeve për rritjen e cilësisë në arsim, sigurimin e gjithëpërfshirjes në shkolla dhe parandalimin e braktisjes dhe dhunës.
8. Sigurimin e zbatimit të Ligjit për Sigurime Shëndetësore, Listës Esenciale të Barnave dhe rritjen e qasjes dhe cilësisë së shërbimeve shëndetësore për fëmijët.
9. Rritjen e burimeve njerëzore brenda institucioneve publike shëndetësore për shëndetin mendor të fëmijëve dhe themelimin e shërbimeve dhe programeve parandaluese dhe rehabilituese për trajtimin e fëmijëve përdorues të substancave narkotike.
10. Miratimin e Projektligjit për të Drejtat, Vlerësimin, Trajtimin dhe Njohjen e Statusit, Shërbimet dhe Përfitimet për Personat me Aftësi të Kufizuar për sigurimin e shërbimeve dhe mbështetjes për fëmijët me aftësi të kufizuara.
11. Fuqizimin e sistemit të drejtësisë për fëmijët me qëllim parandalimin e delikuencës dhe rehabilitimin e të miturve në konflikt me ligjin.

Duke nënshkruar këtë deklaratë, si kandidat për deputet, përveç 11 pikave të lartë cekura, marr përsipër që në mandatin tim të zotohem që do:

* + - * Të jem inicues i themelimit të Grupit të Deputetëve për Fëmijë në Kuvendin e Republikës së Kosovës.
			* Të jem mbrojtës për të drejtat e fëmijëve si pjesë e “Grupit të Deputetëve për Fëmijë” dhe të veproj në interesin më të mirë të tyre.
			* Të kem dialog dhe bashkëpunim konstruktiv me deputetët e Kuvendit të Republikës së Kosovës për çështjet e fëmijëve.
			* Të siguroj dialog me shoqërinë civile për çështjet e të drejtave të fëmijëve dhe mbështetjen e familjeve.
* Të kërkoj përfshirjen dhe konsultimin e fëmijëve dhe të rinjve dhe të dëgjoj zërin e tyre.

Me zotim të plotë:

Emri dhe mbiemri:

Nënshkrimi \_\_\_\_\_\_\_\_\_\_\_\_\_\_\_\_\_\_\_